O‘zbekistondagi xususiy AYQSHlarda qariyb 400 ming litr neft mahsulotlari noqonuniy foydalanilgan

Joriy yilning 25-28 may kunlari neft mahsulotlarini sotish bilan shug‘ullanuvchi 113 ta xususiy korxonalarga qarashli 117 ta AYQSHlarda Energetika vazirligi huzuridagi “O‘zneftgazinspeksiya” tomonidan navbatdagi nazorat tadbirlari o‘tkazildi.

Tadbir davomida umumiy miqdori 393 ming litr neft mahsulotlari bilan bog‘liq qonun buzilishi holatlari aniqlandi.
Jumladan, AYQSHlar sig‘imlarida saqlanayotgan 2 million 408 ming litr neft mahsulotlaridan namunalar olinib, laboratoriya sharoitida tahlil etilganida 230 ming litr (10 foiz) mahsulot sifatsiz ekanligi aniqlangan. 
Bundan tashqari, 150 ming litr kamomad va 13 ming litr ortiqchalikka yo‘l qo‘yilganligi, 43 ta holatda iste’molchilar haqidan har 10 litrda 10 millilitrdan 740 millilitrgacha urib qolinayotganligi kuzatilgan.
Shuningdek, tadbir davomida AYQSHlarda 450 ga yaqin texnik va metrologik kamchiliklarga yo‘l qo‘yilganligi ma’lum bo‘ldi.
Respublika bo‘yicha aniqlangan qonun buzilishi holatlarining asosiy qismi Andijon viloyati (94 ming litr), Surxondaryo viloyati (70 ming litr), Toshkent viloyati (44 ming litr), Namangan viloyati (38 ming litr), Sirdaryo viloyati (23 ming litr), Farg‘ona viloyati (39 ming litr), Toshkent shahri (18 ming litr), Jizzax viloyati (21 ming litr) va Samarqand viloyat (22 ming litr)lariga to‘g‘ri kelmoqda.
Aniqlangan qonun buzilishi holatlari bo‘yicha rasmiylashtirilgan hujjatlar chora ko‘rish uchun huquqni muhofaza qilish organlariga yuborildi.
Avvalroq butun dunyoda neft narxi yana ko‘tarilayotgani haqida xabar berilgan edi.